วันนี้พามาชิมไกลถึงจังหวัดระนอง หลายคนอาจไม่รู้จักจังหวัดนี้เพราะเป็นเพียงจังหวัดเล็กๆจังหวัดหนึ่งของภาคใต้ ตั้งอยู่ชายฝั่งทะเลอันดามัน ที่บางคนอาจเพียงแค่ผ่านเลยไป แต่วันนี้เราขอแวะพักที่นี่ และนำเสนอร้านอาหาร บรรยากาศดีๆ ด้วยตั้งอยู่ริมทะเล มองออกไปเห็นฝั่งพม่า ใกล้เพียงแค่เอื้อม
 
ร้านนี้มีชื่อเสียงเรื่องอาหารทะเลที่สด สะอาด  และราคาไม่แพง เรามาทานกับครอบครัวในวันหยุดยาว แขกในร้านเยอะพอสมควร แต่ร้านกว้างขวาง มีประมาณ 50 โต๊ะ เราเลยไม่ต้องรอคิวนาน อาหารที่ลองสั่งไปวันนี้มีด้วยกัน 3 เมนู ดังนี้
 
ต้มยำทะเล เมนูนี้ขอยกให้เป็นเมนูเด็ดประจำร้านเลย ไม่เคยกินต้มยำที่ไหนอร่อยจัดจ้านเท่าที่นี่มาก่อน รสชาติกลมกล่อมกำลังดี เนื้อสัตว์ทะเลที่ให้มาก็เต็มที่ไม่มีหวงกันเลย แถมยังสกมากๆ นุ่มลิ้นสุดๆ
 
ผัดฉ่าปลาฉลาม เมนูนี้ถือว่าแปลกพอสมควร เพิ่งเคยทานที่นี่ครั้งแรก รสชาติก็จัดจ้านเหมือนกัน ส่วนเนื้อปลาฉลามนั้นเด้งดึ๋ง กรุบๆ นุ่มๆ อธิบายไม่ถูก อันนี้ต้องลองมาชิมกันเอง อิ อิ
 
แหนมกระดูกอ่อน เมนูนี้อาจหาทานได้ที่ร้านอาหารทั่วไป แต่ทีเด็ดของร้านนี้เขาอยู่ที่เครื่องเคียงที่ให้มาเน้นๆแบบไม่มีหวงกันเลย ส่วนแหนมนั้นก็กลมกล่อมกำลังดี ไม่เปรี้ยวมาก ทอดแบบกรอบด้านนอก กรุบๆด้านในจากกระดูกอ่อน ที่สำคัญเราชอบข้าวทอดที่อยู่รอบๆแหนมด้วย เป็นข้าวสวยที่เขาใช้หมักแหนมพอทอดให้กรอบเคี้ยวแล้วมันได้รสเปรี้ยวๆมันๆ อร่อยฝุดๆเลยหล่ะ
 
สำหรับการเดินทางมาจังหวัดระนองก็ไม่ยากอย่างที่คิด เพราะเป็นทางเดียวกับที่ขับไปภูเก็ตนั่นแหละ อยู่ถัดมาจากจังหวัดชุมพร แถมที่ระนองยังมีที่เที่ยวมากมายให้เลือกพักผ่อนกันด้วยนะ ทั้งบ่อน้ำแร่ร้อน เหมืองดีบุก เกาะต่างๆ น้ำตก ภูเขาหญ้า  ที่สำคัญค่าครองชีพของที่นี่ถูกมาก เหมาะอย่างยิ่งสำหรับคนที่ต้องการพักผ่อนอย่างแท้จริง